Elon Musk

**Elon Reeve Musk** (s. 28. kesäkuuta 1971 Pretoria, Transvaalin provinssi, Etelä-Afrikka) on eteläafrikkalaissyntyinen kanadalais-yhdysvaltalainen yrittäjä, miljardööri, sijoittaja ja keksijä, joka asuu nykyisin Yhdysvalloissa. Musk oli yksi PayPalin perustajista ja on SpaceX-yrityksen perustaja ja kantorakettien kehittäjä. Hän on sähköautovalmistaja Teslan toimitusjohtaja ja hallituksen puheenjohtaja sekä yksi yrityksen varhaisia suursijoittajia.

Musk toimi lisäksi aurinkoenergia-asentaja SolarCityn hallituksen puheenjohtajana ja on perustanut vuonna 2016 The Boring Companyn, jonka tarkoitus on porata tunneleita liikennekäyttöön. Musk on myös yksi aivosirua kehittävän Neuralink-yrityksen perustajista. Syksyllä 2022 Musk osti Twitterin ja nimesi sen X:ksi.

Musk nousi vuonna 2021 maailman rikkaimmaksi ihmiseksi. Vuonna 2022 Musk menetti maailman rikkaimman ihmisen tittelin ranskalaiselle Bernard Arnaultille. Vuonna 2023 Musk nousi jälleen maailman rikkaimmaksi henkilöksi.

Muskin poliittiset toimet ja näkemykset ovat tehneet hänestä mielipiteitä jakavan hahmon. Häntä on arvosteltu salaliittoteorioiden levittämisestä. Muskin höllennettyä ostamansa X:n moderointia sananvapauden lisäämiseksi vihapuhe ja väärän tiedon leviäminen palvelussa lisääntyivät. Musk oli Donald Trumpin suuri taloudellinen tukija Yhdysvaltain vuoden 2024 presidentinvaaleissa ja hän on tukenut laitaoikeistolaisia ja populistisia liikkeitä eri puolella maailmaa. Tultuaan presidentiksi Trump nimesi Muskin Yhdysvaltain presidentin vanhemmaksi neuvonantajaksi ja johtamaan uutta tehokkaan hallinnon toimielintä.

## Elämä ja ura

### Varhainen elämä Etelä-Afrikassa

Elon Musk syntyi 28. kesäkuuta 1971 Pretoriassa Etelä-Afrikassa. Menestyvä perhe asui yhdessä kaupungin suurimmista taloista. Isä Errol työskenteli kone- ja sähköinsinöörinä, ja äiti Maye oli ravintoterapeutti omassa yrityksessään. Isän sukua oli asunut Etelä-Afrikassa jo 200 vuoden ajan, ja Elonin äiti oli muuttanut lapsena perheensä mukana Kanadasta. Elonilla on pikkuveli ja pikkusisko. Pikkupoikana hän oli hyvin ahkera lukemaan ja kirjaviisas. Vanhempiensa avioeron jälkeen Elon muutti asumaan isänsä luo. Walter Isaacsonin Elon Musk -elämäkerrassa Errol Muskia kuvataan kielteisesti lapsiaan alistaneena isänä.

Musk sai ensimmäisen tietokoneensa Commodore VIC-20:n yhdeksänvuotiaana ja opetteli ohjelmoimaan. Hän sai 12-vuotiaana 500 dollarin Julkaisupalkkion tekniikkalehdelle ohjelmoimastaan tietokonepelistä. Musk rakenteli myös kaveriensa kanssa räjähteitä ja raketteja. Koulussa hän oli hyvä erityisesti matematiikassa, fysiikassa ja tietokoneissa, joita hän piti hyödyllisimpinä aineina tulevaisuuttaan ajatellen. Yläkoulussa ja lukiossa Musk oli väkivaltaisen koulukiusaamisen uhri.

Musk opiskeli viisi kuukautta Pretorian yliopistossa ja valmisteli muuttoa Kanadaan. Hän on kertonut arvelleensa pääsevän sitä kautta Yhdysvaltoihin kaikkein nopeimmin, sillä hänen sukuaan on asunut Kanadassa. Hän ei myöskään halunnut joutua suorittamaan pakollista asepalvelusta Etelä-Afrikan apartheid-hallinnon alla. Musk suostutteli kanadalaissyntyisen äitinsä hakemaan Kanadan kansalaisuutta, ja kun se oli myönnetty, myös Musk sai pian Kanadan passin. Sen avulla hän pääsi muuttamaan maahan vuonna 1988.

### Opinnot

Musk pääsi vuonna 1990 Ontarion Kingstonissa sijaitsevaan Queen’s Universityyn, josta hän siirtyi kahden vuoden opiskelun jälkeen vuonna 1992 Pennsylvanian yliopistoon. Siellä hän suoritti kandidaatin tutkinnon taloustieteestä ja valmistui vuonna 1997. Hänellä on myös kandidaatin tutkinto fysiikasta.

### Internet-ura

Musk aloitti sovelletun fysiikan tohtoriopinnot Stanfordin yliopistossa vuonna 1995 mutta lopetti opinnot heti alkuunsa todettuaan siitä, että internet oli yhteiskunnallisesti merkittävämpi asia kuin työ fysiikan parissa. Samana vuonna hän perusti yrityksen nimeltä Zip2, joka tuotti karttoja ja yrityshakemistoja verkkolehdille. Compaq osti yrityksen muutaman vuoden kuluttua 309 miljoonalla dollarilla. Kauppojen yhteydessä Musk luopui seitsemän prosentin osuudestaan Zip2:sta, josta hän sai 22 miljoonaa dollaria. Musk perusti sen jälkeen X.comin, joka oli verkossa toimiva talouspalveluyritys. Siitä tuli PayPal, joka on erikoistunut verkossa tapahtuviin rahansiirtoihin. Vuonna 2002 eBay osti PayPalin 1,5 miljardilla dollarilla.

### Avaruusraketit

Muskin pitkäaikaisena tavoitteena on ollut tehdä ihmiskunnalle mahdolliseksi levittäytyä muille planeetoille. Musk perusti vuonna 2002 SpaceX-yrityksen (Space Exploration Technologies), joka kehittää edullisia kantoraketteja avaruusmatkustusta varten. Muskin tavoitteena oli kehittää kantoraketti, joka palaisi lähtöalustalle matkansa jälkeen. Vuoteen 2014 mennessä yritys oli kehittänyt kaksi rakettia ja yhden kapselin. Vuodesta 2019 lähtien SpaceX on rakentanut Starlink-satelliittipuhelin- ja -internetverkkoa.

Musk esitteli syyskuussa 2016 SpaceX-yhtiön suunnitelmat Mars-planeetan asuttamiseksi. Hän kertoi, että elämän levittäminen toisille planeetoille on ollut pääsyy sille, että hän on kerännyt yli 10 miljardin dollarin omaisuutensa, jolla hän hanketta aikoo rahoittaa.

### Sähköautot, energia ja liikenne

Vuonna 2004 Musk alkoi sijoittaa sähköautoja valmistavaan Tesla Motorsiin. Hän on yhtiön toimitusjohtaja ja sen hallituksen puheenjohtaja.

Vuonna 2013 Musk ehdotti Kaliforniaan Hyperloop-liikennejärjestelmää, jossa alipaineistetussa putkessa voitaisiin kuljettaa 28 matkustajaa kerrallaan 1220 kilometrin tuntivauhdilla.

Musk kehittää päästötöntä energiaa ja sanoo tavoitteensa olevan saattaa loppuun maailman energia-infrastruktuurin muutos. Tesla julkaisi keväällä 2015 Powerwall-nimisen litiumioniakkuun perustuvan kotikäyttöön tarkoitetun sähkön varastointijärjestelmän, joka mahdollistaa aurinkosähkön varastoimisen. Tesla osti aurinkoenergiayhtiö SolarCityn marraskuussa 2016. Musk oli perustamassa SolarCityä, ja kaupan myötä Muskista tuli sen hallituksen puheenjohtaja.

Musk ei halunnut rahaa työskentelystä Teslan toimitusjohtajana, mutta nosti Kalifornian osavaltion määräämän minimipalkan, mikä oli 1980 dollaria kuussa. Vastineeksi hän halusi yhtiön osakkeita. Vuonna 2018, kun Muskista tuli toimitusjohtaja, yhtiö teki tappiota. Vuonna 2021 yhtiön markkina-arvo nousi 1200 miljardiin. Helmikuussa 2024 sen arvo oli 600 miljardia, mikä oli edelleen kymmenkertainen nousu Muskin aikana. Musk sai sopimuksensa mukaan Teslalta korvausta osakkeina 51 miljardin dollarin arvosta. Vuonna 2024 hänen piti sopimuksensa mukaan saada viimeinen 56 miljardin arvoinen paketti, mutta delawarelainen tuomari Kathaleen McCormick kumosi sopimuksen kutsuen sitä epäreiluksi osakkeenomistajille ja kyseenalaisti yhtiön johtokunnan riippumattomuuden Muskista.

Yhdysvaltain arvopaperi- ja pörssikomissio nosti petossyytteen Muskia kohtaan tämän elokuussa 2018 Twitterissä julkaistuista viesteistä. Viestien mukaan Musk aikoi yksityistää Teslan ja että sijoittajien tuki olisi, mutta tosiasiassa hän ei ollut edes keskustellut saatika vahvistanut ehtoja mahdollisen rahoittajan kanssa. Komission mukaan Muskin viestien myötä Teslan osake nousi yli kuusi prosenttia ja vahingoitti sijoittajia. Musk ja Tesla määrättiin maksamaan 20 miljoonaa dollaria sakkoja, Muskin oli luovutettava puheenjohtajan paikkansa ja hänen oli hankittava etukäteen hyväksyntä twiiteilleen.

Musk toimi vuonna 2017 presidentti Donald Trumpin neuvonantajana mutta erosi tehtävästä, kun Trump päätti vetää Yhdysvallat Pariisin ilmastosopimuksesta.

### X

Muskin X-tili on maailman seuratuin yli 140 miljoonalla seuraajalla. Musk osti vuoden 2022 alussa Twitterin osakkeista 9,2 prosenttia. Huhtikuussa 2022 hän teki 43 miljardin dollarin tarjouksen yhtiön kaikista osakkeista, haluten muuttaa Twitterin pörssiyrityksestä kokonaan yksityisomisteiseksi. Musk perusteli ostotarjoustaan sillä, että Twitterin pitäisi olla maailmanlaajuinen ja yleinen sananvapauden alusta, mutta koska se ei pysty siihen moderointilinjansa vuoksi, se vaarantaa demokratian.

Twitterin hallitus hyväksyi Muskin ostotarjouksen 25. huhtikuuta 2022. Heinäkussa 2022 Musk perui tarjouksensa sillä perusteella etteivät Twitterin antamat tiedot valetilien määrästä olleet uskottavia. Kauppa toteutui lopullisesti syksyllä 2022.

Musk vaihtoi kesäkuussa 2023 Twitterin nimeksi X.

Yhdysvaltain arvopaperi- ja pörssikomissio haastoi Muskin oikeuteen vuonna 2023 sanoen, että hän on kieltäytynyt vastaamaan tutkimuksessa rikkoiko hän lakia Twitterin osakkeiden hankinnassa. Muskia vastaan nostetun kanteen mukaan Musk ei ilmoittanut osakeostojaan sääntöjen mukaisesti, jolloin hän pystyi ostamaan lisää osakkeita keinotekoisen alhaisilla hinnoilla.

### Starlink

Venäjän hyökättyä Ukrainaan helmikuussa 2022 Musk lahjoitti Ukrainalle 3&nbsp;670 Starlink-verkon päätettä ja myönsi ilmaisen verkon käyttöoikeuden. Ukrainan asevoimat käytti verkkoa sodankäynnissä.

Lokakuussa 2022 Musk esitti rauhansuunnitelman sodan lopettamiseksi. Länsimaissa ja Ukrainassa reaktiot suunnitelmaan olivat kielteisiä tai pilkallisia.

Starlink alkoi pätkiä Ukrainassa lokakuussa 2022 aiheuttaen jopa katastrofaalisen viestiyhteyksien menetyksen etulinjassa. 14. lokakuuta 2022 SpaceX ilmoitti että se lopettaa palvelun tarjoamisen, jos Yhdysvallat ei maksa Ukrainaan toimitetuista Starlink-satelliittiyhteyksistä.

### Politiikassa

Musk tuki republikaaniehdokas Donald Trumpia tämän presidentinvaalikampanjassa 2024. Voitettuaan vaalit Trump nimesi marraskuussa 2024 Muskin johtamaan uutta tehokkaan hallinnon toimielintä (*[[Department of Government Efficiency]]*, DOGE). Sen tehtävänä on vajaan kahden vuoden aikana purkaa valtion byrokratiaa, leikata ylimääräisiä säännöksiä sekä vähentää turhia menoja. Muskin toiminta hallinnossa päättyi toukokuun lopussa 2025.

Muskin ja Trumpin välit viilentyivät kesäkuussa 2025 sen jälkeen, kun Trump alkoi ajaa valtion velkaa kasvattavaa lakipakettia. Kun lakiesitys oli hyväksytty heinäkuussa 2025, Musk ilmoitti perustaneensa uuden puolueen nimeltä America Party, jonka tarkoitus on haastaa Yhdysvaltojen kaksipuoluejärjestelmä.

Muskia on kuvailtu amerikkalaiseksi oligarkiksi johtuen hänen vaikutusvallastaan teollisuudessa, julkisuudessa ja politiikassa.

## Näkemyksiä
### Näkemyksiä tekoälystä
Musk pelkää tekoälyä ja uskoo, että valtion pitäisi olla ennakoiva sen sääntelyssä. Muskin mukaan tekoäly on ihmiskunnan suurin yksittäinen eksistentiaalinen uhka. Musk oli varhainen investoija DeepMind-yrityksessä, jonka Google osti. Myöhemmin hän sijoitti Mark Zuckerbergin kanssa koneoppimista kehittävään Vicariousiin. Musk oli perustamassa OpenAI:ta, jonka yhdeksi tehtäväksi sanottiin kehityksen avoimuus ja demokratisointi, sen sijaan että se jätettäisiin suuryrityksille kuten Googlelle ja Facebookille.

### Näkemyksiä taloudesta
Muskin mukaan automaatio ja robotit ajavat ottamaan käyttöön perustulon. Muskin mukaan työpaikkojen menetykset tulevat olemaan niin vakavia, että valtion on otettava rooli kansalaisten toimeentulon varmistamisessa. Muskin mukaan perustulo on välttämätön.

Musk kannattaa perintöveroa, koska pitää matalana todennäköisyyttä sille, että jälkeläiset ovat erinomaisia pääoman allokoinnissa.

### Poliittiset näkemykset

Musk on ilmaissut kannattavansa insinöörityyppisellä metodologialla johdettua teknokraattista valtionhallintoa. Musk toivoo, että Yhdysvaltain kongressissa olisi enemmän tekniikasta perillä olevia ihmisiä kuin juristeja, joita Muskin mukaan siellä on luultavasti liikaa.

Musk on määritellyt itsensä poliittisesti maltilliseksi. 2020-luvulla Muskin mielipiteet ovat muuttuneet oikeistolaisiksi. Muskin ystäviin on kuulunut muun muassa libertarismia kannattava Paypal-johtaja Peter Thiel, podcast-juontaja Joe Rogan ja konservatiivinen kirjailija-psykologi Jordan Peterson. Muskin lähipiiriin kuuluvien mukaan he vaikuttivat osaltaan siihen, että Musk alkoi nähdä *[[woke]]ksi* kutsutun ajattelun suurena yhteiskunnallisena ongelmana. Vuonna 2022 Musk alkoi lahjoittaa suuria summia järjestöille, jotka tukevat konservatiivista politiikkaa.

Musk kertoi toukokuussa 2022 äänestäneensä Yhdysvaltain vaaleissa aina demokraattista puoluetta, mutta aikovansa seuraavissa vaaleissa äänestää republikaaneja. Hän myös sanoi aikovansa muuttaa ostamansa Twitterin linjan maltilliseksi ja toivotti kaikkien poliittisten näkökantojen edustajat tervetulleiksi. Vuoden 2024 presidentinvaaleissa Musk tuki Donald Trumpia 45 miljoonalla dollarilla kuussa heinäkuusta 2024 alkaen.

Musk on alkanut Donald Trumpin uudelleenvalinnan jälkeen ottaa julkisesti kantaa Euroopan politiikkaan. Hän on tukenut laitaoikeistolaisia ja oikeistopopulistisia poliitikkoja ja puolueita, kuten Vaihtoehto Saksalle -puoluetta, Italian pääministeri Giorgia Melonia sekä brittiläisen Reform UK -puolueen johtajaa Nigel Faragea.

### Suhtautuminen ADL:ään
Musk on arvostellut Anti-Defamation Leagueta siitä, että se on pyrkinyt ”tappamaan Twitterin” väittämällä sitä tai Muskia antisemitistiseksi. Muskin mukaan ADL on vastuussa suurimmasta osasta Twitterin mainostulojen menetyksestä.

Marraskuussa 2023 Musk oli antisemitismikohun kohteena, kun hän näytti olevan samaa mieltä postauksen kanssa, jossa syytettiin juutalaisten yhteisöjen ajavan valkoisten ja aasialaisten vastaista vihaa ja rasismia. Musk myös sanoi että ADL hyökkää ”länsimaiden enemmistöjä vastaan, koska he eivät voi arvostella vähemmistöjä, jotka ovat heidän suurin uhkansa.” Juutalainen tietotoimisto väittää Muskin myös tukevan väestönvaihtoteoriaa.

### Näkemykset Gazan sodasta
Loppuvuonna 2023 Musk kehotti Israelia välttämään Gazan sodassa muiden kuin Hamasin taistelijoiden surmaamista, jotta Israelin vastaisku ei vain kasvattaisi Hamasin kannatusta, sekä varmistamaan Gazan siviiliväestön turvallisuus. Musk on myös antanut Starlink-tukea Gazan avustusjärjestöille. Marraskuun 2023 lopulla Musk vieraili Israelissa pääministeri Benjamin Netanjahun vieraana. Hän kertoi tukevansa Hamasin tuhoamista sekä tarjoavansa Starlink-yhteyttä Gazaan vain Israelin luvalla. Hamasin hyökkäykseen liittyen Musk myös ilmoitti kieltävänsä Twitterissä juutalaisten kansanmurhaa toivovien kiertoilmaisujen käytön.

### Näkemykset transsukupuolisten oikeuksiin
Musk vastustaa transsukupuolisten oikeuksia. Musk pitää Kalifornian translakeja uhkana perheille ja yrityksille, koska lait muun muassa kieltävät kouluja ilmoittamasta oppilaan vanhemmille lapsen päätöksestä sukupuolensa tai nimensä vaihtamisesta. Tämän vuoksi Musk päätti vuonna 2024 siirtää SpaceX:n ja X:n pääkonttorit Kaliforniasta Texasiin. Yksi Muskin lapsista on korjannut sukupuolensa naiseksi. Jordan Petersonin haastattelussa Musk on sanonut ”menettäneensä poikansa”, joka on kuollut ”woke-aivoviruksen” tappamana.

## Yksityiselämä

### Perhe

Musk on ollut naimisissa kolmesti, kahden naisen kanssa. Hänen ensimmäinen vaimonsa vuosina 2000–2008 oli hänen collegessa tapaamansa Justine Wilson, jonka kanssa hänellä on viisi elossa olevaa lasta. Heidän ensimmäinen poikansa syntyi vuonna 2002 mutta kuoli kätkytkuolemaan kymmenen viikon ikäisenä. Pari vuotta myöhemmin syntyivät koeputkihedelmöityksen avulla kaksospojat, ja vuonna 2006 Justine synnytti koeputkihedelmöityksellä vielä kolmospojat. Yksi Muskille ja Wilsonille vuonna 2004 syntyneistä kaksosista, Vivian Wilson, tuli julkisuuteen vuonna 2022 haettuaan nimensä ja sukupuolensa virallista muutosta. Wilson on sittemmin noussut näkyväksi somevaikuttajaksi, jolla on lähes miljoona seuraajaa eri alustoilla. Hän on useissa haastatteluissa kuvaillut Muskin olleen etäinen ja kylmä isä, joka ei tukenut häntä lapsena ja pilkkasi hänen naisellisia piirteitään.

Muskin toinen vaimo oli brittiläinen näyttelijä Talulah Riley, jonka kanssa hän oli naimisissa vuosina 2010–2012 ja uudelleen 2013–2016.

Vuoden 2018 keväällä Musk alkoi seurustella Grimes-taiteilijanimellä tunnetun kanadalaisen muusikon Claire Boucherin kanssa, ja he saivat lapsen toukokuussa 2020. Musk ja Boucher saivat toisen lapsen, tytön, joulukuussa 2021 sijaissynnyttäjän avulla. Musk ja Boucher saivat kolmannen lapsen, pojan, kesäkuussa 2022 sijaissynnyttäjän avulla.

Musk sai marraskuussa 2021 kaksoset pitkäaikaisen työtoverinsa Shivon Zilisin kanssa. Asia paljastui vasta kesällä 2022, ja Musk ja Zilis vaihtoivat lasten sukunimet Muskiksi. Musk ilmoitti kesäkuussa 2024 saaneensa kahdennentoista lapsensa jo aiemmin samana vuonna Shivon Zilisin kanssa. Syntymäaikaa eikä lapsen sukupuolta ole paljastettu. Helmikuussa 2025 pariskunta sai Seldon Lycurgus -nimisen pojan.

Kirjailija Ashley St. Clair synnytti syyskuussa 2024 Muskille poikalapsen, joka sai nimen Romulus.  ''The Wall Street Journalin'' lähteiden mukaan Muskilla on huomattavasti enemmän lapsia kuin julkisuudessa tiedetään.

### Kansalaisuudet ja asuinpaikat

Musk sai äitinsä syntyperän kautta Kanadan kansalaisuuden hakiessaan maan passia vuonna 1989. Musk yritti saada itselleen ensin Yhdysvaltain kansalaisuutta äitinsä synnyinpaikan Minnesotan kautta. Koska äiti ei koskaan hakenut itselleen Yhdysvaltain kansalaisuutta, se ei ollut periytynyt Elonille. Musk sai lopulta Yhdysvaltain kansalaisuuden vuonna 2002.

Joulukuussa 2020 Musk ilmoitti muuttaneensa Texasiin. Tätä ennen hän asui Bel Airissa, Los Angelesissa.

### Muuta

Musk paljasti juontamassaan *[[Saturday Night Live]]* -ohjelmassa toukokuussa 2021, että hänellä on Aspergerin oireyhtymä. Musk harrastaa videopelien pelaamista. Lehtiväitteiden mukaan Musk on käyttänyt useita huumeita. Musk on sanonut ottavansa ketamiinia lääkärin reseptillä, koska se auttaa häntä ajoittaisesta masennuksesta.

## Kunnianosoituksia

*  Puolustusansioiden ritarikunta (Brasilia, 2022)
*  Direkgunabhornin ritarikunta (Thaimaa)

## Lähteet
* 

### Viitteet

## Kirjallisuutta
* Isaacson, Walter: *Elon Musk*. Suomentanut Jorma-Veikko Sappinen. Helsinki: WSOY, 2023. 

## Aiheesta muualla

* Engineer in Focus: Elon Musk. The American Society of Mechanical Engineers.